Sirly Illak

Sirly Illak-Oluvere (sündinud 8. septembril 1981) on eesti dirigent.

Haridus
Illak lõpetas Jakob Westholmi Gümnaasiumi aastal 1999. Tallinna Muusikakoolis õppis ta Ants Müüri juhendamisel saksofoni eriala. 2003. aastal lõpetas ta Tallinna Pedagoogikaülikooli kooliorkestri dirigent-pedagoogi erialal. Erialaõpetaja oli tema isa Harry Illak.

Juhatatud kollektiivid
2001–2008 oli Illak Saue Muusikakooli Puhkpilliorkestri abidirigent ning alates 2007. aastast selle dirigent.
2002–2006 oli Illak Harjumaa Noorte Puhkpilliorkestri abidirigent, 2006. aastast on ta koosseisuline dirigent ning 2010. aastast juhatab ta lisaks kontsertkoosseisule ka sama kollektiivi ettevalmistuskoosseisu.
2006–2007 töötas Illak Tallinna Gustav Adolfi Gümnaasiumis nii muusikaõpetaja kui ka kooliorkestri dirigendina, taaselustades koolis orkestriliikumise.
2009. aasta sügisel rajas ta Laagri Põhikooli juurde kooliorkestri (orkestriklassi näol), kus oli algul 12 mängijat.
2010. aasta alguses kuulus ta ka Harjumaa Noorte Sümfooniaorkestri dirigentide hulka.
2010. aasta novembrist juhatab ta Georg Otsa nimelise Tallinna Muusikakooli puhkpilliorkestrit. Selle orkestriga saavutati 2011. aasta Eesti Noorte Puhkpilliorkestrite Konkursil (EST-NOK '11) keskeri- ja kõrgema taseme muusikakoolide puhkpilliorkestrite kategoorias I koht ja kulddiplom, 2012. aasta konkursil (EST-NOK '12) A-grupi I koht ja kulddiplom, 2013. aasta Neerpelti 61. rahvusvahelisel noorte instrumentalistide festival-konkursil Belgias A-grupi I koht + summa cum laude . 
2013–2018 oli Illak Eesti Noorte Puhkpilliorkestri peadirigent. 2017 saavutas ta orkestriga Zürichi rahvusvahelise noortemuusikute festival-konkursil (Welt Jugen Muzik Fest) Šveitsis hõbediplomi ehk H2-grupi II koha, 2017. aasta lõpus esmaesitati Nordea kontserdisaalis Eesti 100. aastapäevaks Pärt Uusbergi kontsert-lavastus "Eestimaa atmosfäärid" . Sama teos salvestati 2018. aastal ja 2019. aasta alguses ilmus ka plaat. 2018. aasta kevadel peeti orkestri 45. sünnipäeva kontsert Estonia kontserdisaalis, kus teiste seas  astus üles saksofonikvartett Quattro Quarti.

Külalisdirigendina on ta juhatanud Eesti Kaitseväe orkestrit (2013)  ja Harjumaa Keelpilliorkestrit (2015 - Itaalia; 2016 - Prantsusmaa).

Laulupeod

Sirly Illak on olnud liigidirigent mitmel maakonna laulupeol: 
2013 Harjumaa Laulu- ja Tantsupeo “Ajamustrid” puhkpilliorkestrite liigidirigent  
2018 Harjumaa Laulu- ja Tantsupeo "Koduteel" sümfooniaorkestrite liigidirigent

Debüüdi üle-eestilise laulupeo dirigendina tegi ta 2017. aasta noorte laulupeol "Mina jään".

Töö noodigraafikuna
Illak on töötanud ka noodigraafikuna. Tema tähtsaimad tööd on XI noorte laulu- ja tantsupeo, XXV üld laulu- ja tantsupeo, XXVI laulupeo puhkpilliorkestrite noodigraafikad. Ta oli ka X noorte laulu- ja tantsupeo puhkpilliorkestrite noodigraafika kaasautor.

2009. aastal telliti temalt Tartu rahvusvahelise puhkpillifestivali "Mürtsub pill" tarbeks pidulik avamäng.

Isiklikku
Sirly Illak on Harry Illaku tütar.

Sirly Illakul on tütar Elisabeth Illak (s 2003) ning kaksikud pojad Marcus Egerth Oluvere ja Mathias Eric Oluvere (s 2015).

Tunnustus
 2013 – aasta orkestridirigent

Viited

Välislingid
 Vaikne laupäev puhkpillimuusikaga  Sakala, 19. märts 2008
  Saue Sõna, 29. märts 2008, lk 10
  Saue Sõna, 12. märts 2010, lk 5
 Regina Lilleorg. Harjumaa sümfooniaorkester kogunes esimesse proovi Harju Elu, 26. märts 2010
 Ülle Rajasalu. Looming on võti Harju Elu 14. jaanuar 2011
 Mürtsub trumm ja pillid hüüavad! Saue Sõna 19. aprill 2011

Eesti dirigendid
Sündinud 1981